**ВЕЛИКО ПОЧЕТНО СЛОВО**

**1. Велико слово пишемо на почетку реченице.**

Мачак је решио да буде вредан.  
"Где је мој сендвич?"  питао се Милан.

**2. Све речи пишемо великим словом у именима:**

**а) ЉУДИ**  
Јован Јовановић Змај, Петар Петровић Његош, Ивана Брлић-Мажуранић...  
**б) СЕЛА**  
Бијело Брдо, Стари Јанковци, Стари Микановци, Борово, Трпиња...  
**в) ГРАДОВА**  
Славонски Брод, Нови Сад, Сремски Карловци, Бели Манастир, Вуковар, Осијек...  
**г) ДРЖАВА**  
Република Србија, Република Хрватска, Република Босна и Херцеговина, Велика Британија...  
**д) КОНТИНЕНАТА**  
Северна Америка, Јужна Америка, Азија, Европа, Африка, Аустралија.   
**ђ) НАРОДА И ПРИПАДНИКА НАРОДА**  
Срби, Србин, Српкиња, Хрвати, Хрват, Хрватица, Црногорци, Црногорац, Црногорка...  
**е) СТАНОВНИКА ГРАДОВА**  
Београђанин, Београђанка, Нишлија, Нишлијка, Осјечанин, Осјечанка...  
**ж) ЖИВОТИЊА**  
Мики Маус, Пера Детлић, Мачак Тоша, Бундаш, Жућо, Гаро...

**3. Само прву реч пишемо великим почетним словом, осим ако остале речи нису властито име, у именима:**

**а) УЛИЦА**  
Улица липа, Радничка улица, Улица Душана Радовића...  
**б) ТРГОВА**  
Трг победе, Трг палих бораца, Британски трг, Трг Петра Прерадовића...  
**в) УСТАНОВА**  
Основна школа "Борово",  Основна школа Владимира Назора, Матица српска, Славонска банка, Медицински факултет у Београду, Културно уметничко друштво "Бранислав Нушић"...  
**д) ЧАСОПИСА, ЛИСТОВА И КЊИГА**  
Бијела пчела, Модра ласта, Вечерњи лист, Вечерње новости**,**Хајдуци, Шума Стриборова...  
**ђ)  ПЛАНИНА, ЈЕЗЕРА, МОРА И РЕКА**  
Фрушка гора, Стара планина, Велебит, Палићко језеро, Јадранско море, Црно море, Дунав, Крка....  
**е) ПРАЗНИКА**  
Нова година, Божић, Ускрс, Први мај, Дан школе, Свети мученик Трифун, Свети Сава...  
**ж) НЕБЕСКИХ ТЕЛА**  
Кумова слама,Земља, Сунце, Месец,  Марс, Венера...

**ПИСАЊЕ ПРИСВОЈНИХ ПРИДЕВА ИЗВЕДЕНИХ ОД ВЛАСТИТИХ ИМЕНА**

**а) Великим словом пишемо присвојне придеве који су настали од властитих имена наставцима -ов, -ев, -ин.**  
Горанов, Жућков, Марићев, Мирослављев, Анин, Данијелин. Жућин...

**б) Све остале присвојне придеве пишемо малим почетним словом.**  
боровски, пашки, дунавски, јадрански, фрушкогорски, мославачки, госпићки, осјечки...

**ПИСАЊЕ РЕЧЦЕ "НЕ"**

**а) Речца *не* пише се одвојено од глагола.**  
не ради, не зна, не играј се, не трчи, не јури, не вичи...   
**Изнимке** су четири глагола: нећу, немој, немам, нисам.

**б) Речца *не*  увек се пише састављено са свим осталим речима.**  
невоља, незнање, немиран, неписмен, непознат...

**ПИСАЊЕ РЕЧЦЕ "ЛИ"**

**Речца *ли* пише се одвојено у упитним реченицама. *Ли* је упитна речца.**  
**Примери:**  
Хоћеш ли доћи?  
Знаш ли то?  
Верујете ли ми?  
Да ли бисте ми помогли?

**ПИСАЊЕ СУГЛАСНИКА Ј**

**а) Сугласник Ј  не пише се између самогласника И и О.**  
Пример: радио, учио, носио, стадион...

**б) Сугласник Ј пише се између самогласника О и И.**  
Пример: бојице, бројим, који, стојим, спојити...

**УПРАВНИ И НЕУПРАВНИ ГОВОР**

**a) Управни говор је реченица у којој се тaчно наводе нечије речи.**Реченица у којој се наводе туђе речи састоји се из два дела. Први део објашњава ко говори и назива се**пишчеве речи**. Други део је **управни говор или наведене речи**.  
Иза пишчевих речи стављамо две тачке (**:**). Испред и иза управног говора стављамо наводнике (**„ “**).  
Мачак је рекао: „Деда-Тришо, улови ми једног миша.“

**б) Неуправни говор је препричавање нечијег говора.**  
Мачак је рекао Деда-Триши да му улови једног миша.

**ТРИ НАЧИНА ПИСАЊА УПРАВНОГ ГОВОРА**

**1. начин**

**ПИШЧЕВЕ РЕЧИ**           **УПРАВНИ ГОВОР**  
Јелена је рекла: „Данас сам купила књигу.”  
Јелена је питала: „Јеси ли данас купила књигу?“  
Јелена је замолила: „Молим те, купи ми књигу!“

**2.  начин**

**УПРАВНИ ГОВОР**             **ПИШЧЕВЕ РЕЧИ**       
„Данас сам купила књигу”, рекла је Јелена.  
„Јеси ли данас купила књигу?“  питала је Јелена.    
„Молим те, купи ми књигу!“ замолила је Јелена.

**3. начин**

**УПРАВНИ ГОВОР**    **ПИШЧЕВЕ РЕЧИ**    **УПРАВНИ ГОВОР**  
„Данас сам”, рекла је Јелена, „купила књигу.”  
„Јеси ли данас", питала је Јелена, „купила књигу?"  
„Молим те", замолила је Јелена, „купи ми књигу!“

**У штампаном тексту управни говор се може означити и цртом (-)**  
Тата пита: – Да ли си написао задаћу?

**СКРАЋЕНИЦЕ**

Скраћенице су речи које у писању скраћујемо на једно или на неколико слова. Има неколико начина за писање скраћеница.

**1. Скраћенице за мере се пишу без тачке латиницом:**  
m – метар;  ℓ – литар; t –тона; km – километар; g – грам, min – минут, h – сат, g – грам, t – тона  
**2. Скраћенице које се пишу са тачком иза првог слова:**  
г. – господин,   
в. – види  
р. – разред  
м. р. – мушки род  
ж. р. – женски род   
с. р. – средњи род   
**3. Скраћенице с више слова и тачком иза последњегслова:**  
бр. – број                      
итд. – и тако даље   
уч. – ученик   
шк. год. – школска година   
им. – именица  
стр. – страна  
**4. Скраћенице без тачке:**  
мр – магистар  
др – доктор  
РС – Република Србијa  
САД – Сједињене Америчке Државе  
УН – Уједињене нације

**ПИСАЊЕ ДАТУМА**

Датум је запис дана, месеца и године.  
Датуме пишемо на више начина.  
**а) Иза редних бројева ставља се тачка уколико су написани арапским цифрама.**  
Борово, 23. 9. 2012.   
**б) Иза римских бројева не ставља се тачка.**  
Борово, 23. IX 2012.    
**в) Уместо броја месеца можемо уписати његово име.**  
Борово, 23. септембар 2012.

**ДВЕ ТАЧКЕ И ЗАРЕЗ У НАБРАЈАЊУ**

**Две тачке пишемо испред набрајања, а речи које набрајамо одвајамо зарезом (запетом).**  
Волим да једем: чоколаду, колаче и сладолед.  
Купила је: хлеб, млеко, сир и јабуке.